
Text rozhodnutia
Súd: Krajský súd Žilina Spisová značka: 21S/109/2014 Identifikačné číslo súdneho spisu: 5014200701 Dátum vydania rozhodnutia: 15. 10. 2014 Meno a priezvisko sudcu, VSÚ: JUDr. Veronika Poláčková ECLI: ECLI:SK:KSZA:2014:5014200701.1 Uznesenie Krajský súd v Žiline, v právnej veci žalobcu: Slovenská ovčiarska spoločnosť Ružomberok, a.s., so sídlom Bystrická cesta 132, 034 01 Ružomberok, IČO: 31644660, právne zastúpený členom predstavenstva: JUDr. Milan Paučula, proti žalovanému: Finančné riaditeľstvo Slovenskej republiky, so sídlom Lazovná 63, 974 01 Banská Bystrica, o preskúmanie zákonnosti rozhodnutia a postupu žalovaného č. 1100308/1/80221/2014 zo dňa 13.02.2014, takto jednomyseľne r o z h o d o l : I. Súd konanie zastavuje. II. Žalobcovi sa vracia súdny poplatok z podanej žaloby vo výške 63,30 Eur zaplatený v kolkových známkach prostredníctvom Daňového úradu Žilina po právoplatnosti tohto rozhodnutia III. Žalovanému náhradu trov konania n e p r i z n á v a . o d ô v o d n e n i e : Žalobou zo dňa 16.04.2014 sa žalobca domáhal preskúmania a zrušenia rozhodnutia Finančného riaditeľstva Slovenskej republiky č. 1100308/1/80221/2014 zo dňa 13.02.2014, ktorým žalovaný na základe odvolania žalobcu potvrdil rozhodnutie Daňového úradu Žilina č. 9515301/5/4285953/2013 zo dňa 19.09.2013. Podaním zo dňa 27.08.2014 žalobca súdu oznámil, že vzhľadom na vyjadrenie žalovaného, v ktorom uznal svoje pochybenie tým, že uviedol, že nebude úroky z omeškania vymáhať a exekučné konanie zastavil rozhodnutím č. 9500502/5/0088/2014/Ne zo dňa 03.07.2014, berie žalobu zo dňa 16.04.2014 v celom rozsahu späť. Podľa § 250h ods. 2 O.s.p. až do rozhodnutia súdu môže žalobca vziať žalobu späť; ak žalovanému medzitým vznikli trovy konania, rozhodne súd o ich náhrade. Podľa § 250d ods. 3 O.s.p. súd uznesením konanie zastaví, ak žaloba bola vzatá späť (§ 250h ods. 2). Odvolanie proti uzneseniu je prípustné. Pri aplikácii § 250d ods. 3 O.s.p. v spojení s § 250h ods. 2 O.s.p. súd konanie zastavil z dôvodu, že žalobca vzal žalobu späť. Žalobca dňa 02.07.2014 zaplatil v kolkoch súdny poplatok z podanej žaloby vo výške 70 Eur. Podľa § 11 ods. 2 posledná veta zákona č. 71/1992 Zb. o súdnych poplatkoch a poplatku za výpis z registra trestov (ďalej zákon č. 71/1992 Zb.) v konaní o preskúmaní rozhodnutia orgánu verejnej správy sa poplatok vráti, ak sa návrh na začatie konania vzal späť pred prejednaním veci alebo ak bolo konanie zastavené z dôvodu, že účastník nebol v konaní riadne zastúpený. Podľa § 11 ods. 4 zákona č. 71/1992 Zb. okrem poplatku v rozvodovom konaní a poplatku, ktorý sa vracia podľa odseku 1, sa poplatok alebo jeho časť (preplatok) vracia krátený o 1%, najmenej však 6,70 eura. Ak sa návrh vzal späť pred zaplatením poplatku, poplatok sa nevyrubuje. Podľa § 11 ods. 6 veta pred bodkočiarkou zákona č. 71/1992 Zb. ak sa má vrátiť poplatok alebo preplatok, orgány podľa § 3 zašlú odpis právoplatného rozhodnutia o jeho vrátení daňovému úradu príslušnému podľa trvalého pobytu (sídla) poplatníka alebo prevádzkovateľovi systému, ak sú orgány podľa § 3 zapojené do centrálneho systému evidencie poplatkov, ktoré poplatok alebo preplatok vrátia najneskôr do 30 dní odo dňa doručenia odpisu právoplatného rozhodnutia o jeho vrátení. Podľa § 5 ods. 1 zákona č. 479/2009 Z.z. o orgánoch štátnej správy v oblasti daní a poplatkov daňový úrad vykonáva pôsobnosť v územnom obvode kraja, ak tento zákon alebo osobitný predpis neustanovuje inak. Vychádzajúc z citovaných zákonných ustanovení a na základe vyššie uvedených skutočností rozhodol súd o vrátení súdneho poplatku z podanej žaloby, a to kráteného vo výške 63,30 Eur. Vrátenie súdneho poplatku bude realizovať Daňový úrad Žilina vykonávajúci pôsobnosť v územnom obvode Žilinského kraja, keďže je príslušný podľa sídla poplatníka - žalobcu (Ružomberok), a to po právoplatnosti tohto rozhodnutia. O trovách konania súd rozhodol podľa § 250h ods. 2 O.s.p. veta za bodkočiarkou. V predmetnom konaní žalovanému správnemu orgánu trovy konania nevznikli, preto súd rozhodol tak, ako je uvedené vo výrokovej časti tohto rozhodnutia (žalovanému náhradu trov konania nepriznáva). Žalobca si v späťvzatí žaloby náhradu trov konania s poukazom na § 146 ods. 2 veta druhá O.s.p. v spojení s § 246c ods. 1 veta prvá O.s.p. neuplatnil, preto sa súd dôvodmi spätvzatia žaloby nezaoberal. Toto rozhodnutie senátu bolo prijaté hlasovaním v pomere hlasov 3 : 0. Poučenie: Proti tomuto uzneseniu možno podať odvolanie v lehote 15-tich dní odo dňa jeho doručenia na Najvyšší súd Slovenskej republiky v Bratislave prostredníctvom Krajského súdu v Žiline písomne v troch vyhotoveniach. Odvolanie musí spĺňať náležitosti podľa § 205 ods. 1 O.s.p.

